Fl-aħħar parti tas-sena, il-Patrijiet Franġiskani fil-Belt sa fl-aħħar se jiftħu l-bieb tal-kunvent tagħhom għal 'Kċina Franġiskana' li fiha l-aktar persuni vulnerabbli se jkunu jistgħu jieħdu platt sħun bla ħlas. Il-proġett inbeda tliet snin ilu u issa kiseb għajnuna finanzjarja ta' kważi terz ta' miljun ewro minn fond tal-Awtorità tal-Ippjanar. Il-proġett tal-Kċina Franġiskana fil-kunvent tal-Franġiskani fi Triq Santa Ursula, l-Belt għadu kif ħa mbuttatura finanzjarja b'għotja ta' €303,000 mill-Awtorità tal-Ippjanar bil-għan li sal-aħħar tliet xhur ta' din is-sena jibda jgħin lill-persuni l-aktar fil-bżonn. Patri Marcellino Micallef mill-Ordni tal-Franġiskani f'Malta qal li din l-għajnuna sostanzjali se tgħinhom biex fix-xhur li ġejjin jiftħu l-kċina li mhux biss toffrilhom l-ikel kuljum iżda aktar dinjità b'servizzi oħrajn. "Nittamaw li fix-xhur li ġejjin nagħtu bidu għal night shelter sabiex dawn in-nies ikollhom mhux biss platt tal-ikel tajjeb li jsostnihom imma anke saqaf fuq rashom," qal Patri Marcellino Micallef OFM, fundatur tal-Kċina Franġiskana fil-Belt. Il-proġett jinkludi l-bini ta' kċina u kamra li sservi għall-preparazzjoni tal-ikel, sala ewlenija li se tkun qiegħdha toffri spazju biex dawk fil-bżonn jieklu fiha mill-inqas tliet ijiem fil-ġimgħa, kamra fejn dawk bla dar ikunu jistgħu jaħslu u jnixxfu l-ħwejjeġ u uffiċċju żgħir għall-amministrazzjoni. Il-Perit Vincent Cassar, Chairperson tal-Awtorità tal-Ippjanar qal li dan il-proġett qed jingħata għajnuna mid-Development Planning Fund tal-Awtorità li l-flus fih jiġu minn proġetti li l-iżviluppaturi tagħhom jagħżlu li jħallsu kontribuzzjoni biex jikkumpensaw għall-ispazji ta' parkeġġ li ma jkunux ħolqu fil-proġett. Il-Ministru għall-Ambjent u l-Ippjanar, Aaron Farrugia qal li sa ftit tal-ġimgħat ilu, il-fond kien esklussiv biss għall-Kunsilli Lokali iżda b'riforma li saret, issa qed jappoġġja proġetti soċjali li jtejbu l-kwalità tal-ħajja tan-nies. "Dan hu mod kif il-PA qed tgħin anke persuni vulnerabbli, fl-aħħar xhur rajna diversi proġetti ambjentali li l-Planning Authority permezz tad-Devepolment Planning Fund qed tagħti imma wkoll proġetti b'laqta soċjali u dan huwa wieħed minnhom li aħna kburin bih," qal il-Ministru għall-Ambjent u l-Ippjanar Aaron Farrugia. Id-Development Planning Fund beda fl-2017 u permezz tiegħu ngħataw aktar minn €17 miljun għal diversi proġetti li saru f'diversi komunitajiet. Il-Ministru Farrugia qal li s-sena li għaddiet biss dan il-fond iffinanzja 44 proġett minn diversi kunsilli lokali u għaqdiet mhux governattivi li jlaħħqu investiment totali ta' ftit iktar minn sitt miljuni u erba' mitt elf ewro.